DA Den Europæiske Unions Tidende CE 78/389

(2004/C 78 E/0412)

SKRIFTLIG FORESPØRGSEL P-1839/03

af Ilka Schröder (GUE/NGL) til Kommissionen

(26. maj 2003)

Om: EU's forbindelser til Syrien samt associeringsaftaler

I betragtning af, at EU er Syriens vigtigste handelspartner, og at EU's forhandlinger med Syrien om indgåelse af en associeringsaftale (sidste gang i marts) fortsat skrider frem, spørger jeg Kommissionen om følgende: Hvorledes ser Kommissionen på, at det eventuelt lykkes at afslutte en sådan aftale, når det er en kendsgerning, at Syrien støtter infrastrukturerne for organisationerne PFLP-GC (Folkefronten til Palæstinas Befrielse-Generalkommandoen), PFLP, Hamas og Islamisk Jihad? Skal Kommissionens politik forstås som en protest imod den liste over terrororganisationer, som Det Europæiske Råd har opstillet, og på hvilken ovennævnte organisationer figurerer? Kom man under forhandlingerne ind på Syriens støtte til ovennævnte organisationer samt til Hizbollah i Libanon? Så sent som i indeværende måned gik den syriske præsident på ny ind for fortsat støtte til Hizbollah; mener Kommissionen på denne baggrund, at den fortsatte støtte til og fremme af organisationer, hvis politik omfatter mord på israelske civile, er en grund til at forhindre indgåelsen af en associeringsaftale? Overvejer man i Kommissionen at påvirke Syrien til at indstille sin støtte til disse organisationer? Hvordan ser Kommissionen på den fortsatte stationering af syriske tropper i Libanon samt disses støtte til Hizbollah, som fortsat angriber israelsk territorium, skønt FN officielt har fastslået, at Israel har overholdt sin del af FN-resolution 425, eftersom det i maj 2000 trak sine tropper ud af Sydlibanon? Betragter Kommissionen det som fremmende for de internationale bestræbelser på at genoptage syrisk-israelske fredsforhandlinger, at den syriske præsident erklærer (27. marts 2003, As-Safir, libanesisk avis), at Israel aldrig vil blive en anerkendt stat, at den udgør en trussel mod Syrien, så længe den eksisterer, og (maj 2001) at jøderne var skyld i Jesu korsfæstelse? Hvordan stiller Kommissionen sig til den fortsatte udbredelse af antisemitiske smædeskrifter fra syriske regeringsmedlemmers side, f.eks. fra den mangeårige forsvarsminister og vicepremierminister Mustafa Tlass, hvis bog »Det usyrede brød fra Zion«, i hvilken det påstås, at jøder bager usyret brød af kristnes blod, allerede er udkommet i ottende oplag? Selvfølgelig forventer jeg, at Kommissionen besvarer alle disse spørgsmål.

Svar afgivet på Kommissionens vegne af Christopher Patten

(19. juni 2003)

Kommissionen fører forhandlinger i henhold til Ministerrådets direktiver for forhandlingerne om en associeringsaftale med Syrien. Forhandlingerne er endnu ikke afsluttet, og det er endnu alt for tidligt til, at man kan vurdere, om de vil give gode resultater. Associeringsaftalen skal som fastlagt i Rådets forhandlingsdirektiver dække en lang række områder. Medlemsstaterne følger forhandlingerne vedrørende den politiske dialog og principperne for associeringen, og de bliver regelmæssigt hørt i de relevante arbejdsgrupper i Rådet. Når forhandlingerne er afsluttet, vil Rådet og Europa-Parlamentet får aftalens fulde ordlyd forelagt til ratifikation, sådan som det er tilfældet i forbindelse med alle aftaler.

Rådets forhandlingsdirektiver blev udvidet i 2001 med bestemmelser om samarbejde om bekæmpelse af terrorisme. Under forhandlingerne om ordlyden af artiklen har Kommissionen givet udtryk for sin holdning til terrorisme over for de syriske myndigheder og har fordømt alle angreb på civilpersoner.

Euro-Middelhavsassocieringsaftaler handler ikke om holdninger eller erklæringer angående individuelle politiske konflikter og problemer, men indeholder bestemmelser om langsigtede stabile forbindelser på basis af en række grundlæggende og generelle principper.

Mere generelt har EU opfordret Syrien til at deltage aktivt i genlanceringen af fredsprocessen i Mellemøsten inden for rammerne af den køreplan, der er udarbejdet af den internationale kvartet. En naturlig del af et sådant skridt vil være, at Syrien bringer sine forbindelser til ophør med organisationer, som ikke anerkender Israels ret til at eksistere, navnlig de organisationer, der er opført som terroristorganisationer på Rådets liste. I den forbindelse glæder vi os over, at de syriske kontorer for palæstinensiske organisationer, der tager afstand fra fredsprocessen, for nylig er blevet lukket. I overensstemmelse med køreplanens punkt om samme emne rejste Kommissionens medlem med ansvar for eksterne forbindelser også spørgsmålet om at få sat en stopper for arabiske landes støtte til terroristorganisationer på Euro-Middelhavsmødet mellem udenrigsministrene på Kreta den 26. og 27. maj 2003.

I køreplanen er der en klar henvisning til behovet for, at man igen sætter gang i den libanesiske og den syriske side, og den nævner også Saudi-Arabiens fredsinitiativ om anerkendelse af Israels ret til at eksistere inden for grænserne fra 1967. Syrien godkendte dette, da landet stemte for Den Arabiske Ligas Beiruterklæring i 2002. Dette er yderligere blevet bekræftet ved, at Syrien og Israel nu tilsyneladende har genoptaget kontakterne.

Hvad angår de syriske troppers tilstedeværelse i Libanon, blev disse hidkaldt af kristne faktionsgrupper ved borgerkrigens start i 1976. Med Ta'if-aftalen fra 1989, som betød en afslutning på borgerkrigen, blev de første syriske tropper flyttet fra libanesiske byer til Beka'a-dalen. Tidsplanen for deres endelige tilbagetrækning skulle aftales mellem den syriske og den libanesiske regering. Libanon har endnu ikke anmodet om dette. Siden israelerne har trukket sig tilbage fra det sydlige Libanon, er kravene om tilbagetrækning af de syriske tropper i Libanon blevet fremsat med stadig kraftigere røst, og der er sket en delvis tilbagetrækning af syriske tropper i løbet af de sidste to år.

Kommissionen beklager enhver form for offentliggørelse af antisemitisk litteratur. Med en fremtidig associeringsaftales bestemmelse om menneskerettigheder vil EU være i en langt stærkere position til at rejse spørgsmål af den slags med Syrien.